१८३९ में चार्ल्स गुडइयर रबर पर प्रयोग कर रहे थे। आज उन्हें हम ‘रबर मेन’ के नाम से जानते हैं। उस समय सारा रबर उद्योग खतरे में और बंद होने के कगार पर था क्योंकि रबर गरमी में पिघल कर एक बहुत ही अरूचिकर गंध उत्पन्न करता है। गुडईयर ऐसा रबर बनाना चाहते थे जो ताप की मार से बचने वाला हो। अब उन्होंने रबर के गुणों के बारे में जानकारियाँ एकत्रित करना शुरू की। इसी खोजबीन के दौरान उन्हें पता चला कि रबर में विभिन्न रसायनों को मिला कर नए प्रकार के रबर का निर्माण किया जाता है। गुडईयर को रोशनी की किरण दिखाई देने लगी। भोजन बनने के बाद वे किचन को रोज प्रयोगशाला में बदल देते थे और अपनी खोज में जुट जाते। एक बार अपने रबर के पर्दे को पेंट करते समय एक गलती की जिससे उस पर अलग रंग उभर आया। इसे मिटाने के लिए उन्होंने सल्फ्यूरिक अम्ल का इस्तेमाल किया। अम्ल ने न सिर्फ उस रंग को ही मिटाया वरन् रबर के रंग को भी बदल दिया। पर्दा भद्दा दिखने लगा। गुस्से में उन्होंने पर्दे को ही नीचे फैंक दिया। अगले दिन उन्हें कुछ सूझा। उस पर्दे को पुनः ध्यान से देखा तो पाया कि पर्दे की वह जगह कठोर हो गई है। वे सोच में डूब गए कि क्या यह अम्ल ही वह है जिसकी तलाश में वे इतने समय से थे? अब उन्होंने अपने प्रयोगों की एक शृखंला आरंभ की। प्रयोगों के दौरान उन्होंने देखा कि अम्ल ने रबर को कठोर ही नहीं बना दिया बल्कि उसने उसे ऊष्मारोधी भी बना दिया। एक दिन उन्होंने टर्पेंटाइन में बने रबर के घोल को सल्फर मिला कर उबाला। फिर, प्राप्त रबर के एक टुकड़े को प्लेट में रखते समय गलती से वह छूट कर चूल्हे की आग में गिर गया। जब उन्होंने इसे बाहर निकाला तो देखा कि वह रबर की तरह पिघला नहीं बल्कि चमड़े की तरह जल गया। लेकिन ध्यान से देखने पर उन्हें इसी टुकड़े में रबर की एक लाईन दिखाई दी जो मनमाफिक अपेक्षित गुणों को धारण किए हुए थी। रबर की यह लाईन लचीली भी थी और कठोर होने के साथ ही ऊष्मारोधी भी। इस तरह अचानक उन्हें वह रबर मिल गया जो उन्हें सिलसिलेवार प्रयोगों के दौरान भी नहीं मिल सका था।